text:
Skrivað hevur: Høgni Hoydal
Tá nakrir unglingar stovnaðu ítróttarfelagið í Hoyvík, búðu bert eini 70 fólk í bygdini, og nøkur fá børn spældu bólt niðri á fløtuni í Hoydølum. Í dag er fólkatalið farið upp um tey 3000, og í Hoyvíkshøllini hittast hundraðtals børn og vaksin hvønn dag
Fyri 36 árum síðani varð ítróttarfelagið H 71 stovnað. Stigtakararnir vóru unglingar og smádreingir í Hoyvík, sum sparkaðu bólt niðri á fløtuni í Hoydølum, og sum av og á vórðu bjóðaðir av til dyst móti dreingjum av Boðanesi og úr øðrum býlingum í Havn.
Kortini gjørdist fótbóltur ongantíð nøkur skipað ítróttagrein í felagnum. Talið á børnum og ungum var rætt og slætt ov lítið í Hoyvík til at manna fótbóltslið í ymsu aldursbólkunum. Og ongin hevði tá ímyndað sær, hvussu skjótt bygdin og fólkatalið fór at vaksa í seinnu helvt av sjeyti-árunum.
Ístaðin varð farið undir at venja borðtennis og hondbólt, og felagið meldaði til landskappingar í hesum ítróttargreinum, sum kravdu minni tal av íðkarum. Borðtennis kundi venjast í kjallarum og í gamla skúlanum, meðan fyrstu hondbóltsvenjingarnar fóru fram úti í onkrum túni ella onkrar hendinga tímar í fimleikarhøllini á Studentaskúlanum.
Felagið gjørdi beinanvegin vart við seg í borðtennis, og frá miðjuni av sjeytiárunum og fram í byrjanina av áttatiárunum vunnu bæði gentur og dreingir nógv føroyameistaraheiti til H 71, meðan meira striltið gekk við úrslitunum í hondbóltinum.
Tær stóru útstykkingarnar í Hoyvíkshaganum broyttu bygdina og umstøðurnar, og fólkatalið tók veruliga at vaksa. Nýggi Skúli í Hoyvík stóð liðugur í 1977 við fimleikarhøll, og hetta gjørdist karmurin um nærum alt virksemið hjá H 71, helt fram til ár 2000.
Í fimleikarhøllini í Hoyvíkar Skúla vandu hondbóltsliðini. Eina tíð varð eisini flogbóltur leiktur, og H 71 tók lut í ymsum flogbóltskappingum. Og ikki minst gjørdist badminton ein nýggj ítróttargrein hjá felagnum, har serliga gentur og kvinnur gjørdu seg galdandi, og vunnu fleiri føroyameistaraheiti.
Men við skjótt vaksandi fólkatalinum og knøppu hølisumstøðunum, gjørdist hondbólturin stóra ítróttagreinin hjá H 71. Í fimleikarhøllini kundu nógv børn venja hondbólt ísenn í mun til einstaklingaítróttin, og eftirhondini hevði felagið bæði gentu- og dreingjalið í flestu aldursbólkum.
Tey fyrstu føroyameistaraheitini í hondbólti vórðu vunnin í 1983, tá bæði Dreingir 16 ár og Dreingir 12 ár vunnu, hóast teir ongantíð høvdu vant í eini ítróttarhøll.
Felagið hevði eisini lið í manshondbólti, og í 1985 eydnaðist óvæntað mansliðnum at flyta upp í 1. deild, tá teir vunnu uppflytingardystir móti klaksvíkingum. Árið eftir fór felagið niður aftur í 2. deild, men rykti so upp aftur í 1987.
Framvegis hevði hondbólturin í Hoyvík bert fimleikarhøllina at venja í, men í 1987 eydnaðist at fáa nakrar fáar fastar venjingartímar í høllini á Hálsi til 1. manslið.
Stórar satsingar
Og nú var satsað størri í Hoyvík. Sum eitt av fyrstu feløgunum í Føroyum, gjørdi H 71 sáttmála við spælandi venjara úr Danmark: Stórskjúttan Henrik Gerster, sum í dag er venjari hjá klaksvíkskvinnum. Og í kappingarárinum 1987/88 var H 71 í toppinum av føroyskum manshondbólti og hevði møguleika at gerast Føroyameistari, heilt til seinastu leikumførini. Endin gjørdist, at H 71 vann bronsu hetta kappingarárið.
Hetta skapti enn størri áhuga fyri hondbólti í Hoyvík, og felagið hevði nú lið í øllum ungdómsdeildum hjá bæði gentum og dreingjum. Í 1988 varð settur ungdómsvenjari burturav til menna ungdómsarbeiðið. Venjingarumstøðurnar vóru kortini alt ov trongar, og bygginevnd varð sett at fyrireika ítróttarhøll í Hoyvík.
Kreppuárini í 90’unum raktu tó eisini H 71 meint. Felagið fekk fíggjarligar trupulleikar, ungdómsarbeiðið og serliga gentuhondbólturin datt niðurfyri. Mansliðið flutti niður í 2. deild og eitt skifti í byrjanini av nítiárunum var upp á tal at niðurleggja felagið.
Men góðar kreftir tóku seg saman og fingu felagið aftur á beint, og í 1995 vann mansliðið sær aftur sæti í 1. deild.
Eftir hetta hendu stórar broytingar í H 71. Eitt stuðulsfelag varð sett á stovn, og farið varð aftur undir ætlanirnar um ítróttarhøll.
Stuðulsfelagið hjá H 71 fekk serliga bøtt um støðuna við ungdómsvenjarum og styrkti felagið fíggjarliga við alskyns tiltøkum. Tað var somuleiðis stuðulsfelagið, ið fekk savnað pening inn at byggja fyrsta kappróðrarbátin hjá hoyvíkingum: 10-mannafarið Hoyvíking.
Og í nýggju øldini kom so loksins ítróttarhøllin í Hoyvík, sum síðani hevur verið karmur um alt virksemi felagsins.
Í dag er felagið sera væl skipað við sterkari leiðslu, virknum stuðulsfelag og vaksnum venjarum til øll gentu- og dreingjalið og til tey mongu børnini undir skúlaaldur, sum venja hondbólt.
Nú fólkatalið í Hoyvík er farið upp um tey 3000, er felagið uttan iva skjótast vaksandi ítróttarfelag í landinum.
Og við nýggju útstykkingunum og verkætlanini við Stórutjørn, er onki sum bendir á annað, enn at vøksturin fer at halda fram.
Hondbóltsfelagið H71
Hoyvíkshøllin
Postsmoga 1067
FO-188 Hoyvík


c: text/html

text:
Rúnar Reistrup nýggjur stjóri í Vodafone
Nevndin í Vodafone er komin ásamt við Rúnar Reistrup um, at hann tekur við sum ...
Amerikanski herflotaráðharrin kemur at tosa um Arktis
Poul Michelsen, landsstýrismaður í uttanríkis- og vinnumálum, er vertur á ferði...
Heindrikkur prinsur handar 400.000 krónur til Barnaheimið
Lions-prísurin, sum varð stovnaður í 1988, verður latin einum einstaklingi, sto...
Hægsti prísur síðan 1987
Samansetingin millum vaksandi eftirspurning og ikki so nógv vaksandi framleiðsl...

robotstxt: allowed

filter: keep


text:
Oljuprísurin fór í morgun upp um 80 dollarar og var í kvøld omanfyri 81 dollarar fyri tunnuna. Hetta er tað hægsta síðani prísfallið í 2014. Greinarar tosa nú um, at oljuprísurin kann fara heilt upp á 90 dollarar og entá 100 dollarar seinni í ár. Hetta ikki minst orsakað av amerikanska boykottinum av Iran, sum rættiliga fer at gera um seg fyrst í november. Endamálið hjá USA er at steðga øllum útflutningi av olju úr Iran, men tað fer so aftur at gera, at tørvur verður á olju á heimsmarknaðinum. Amerikanski forsetin hevur annars roynt at fáa Opec londini til at økja um sína framleiðslu fyri at lækka oljuprísin. Men londini í Opec hava saman við Ruslandi júst gjørt av, at tey fara ikki at lurta eftir Trump men hava avgjørt, at tey varðveita verandi framleiðslu.
Annars vísir frágreiðing frá Opec, at altjóða oljuframleiðslan fer at røkka nýggjum hæddum komandi fimm árini. Opec roknar við, at altjóða eftirspurningurin eftir olju fer at liggja um 112 mió. tunnur uim dagin í ár 2040. Í dag er nýtslan næstan 100 mió. tunnur um dagin. Tað er serstakliga á flutningsøkinum, at vaksandi nýtslan er at finna. Her er tað so serliga innan flogferðsluna, at nýtslan fer at vaksa fram til 2040 við 2,2% um árið. Størsti vøksturin liggur tó í flutningi á landi, har tað verður mett, at talið á bilum í heiminum fer at vaksa úr 1,1 mia. bilum til 2,4 mia. bilar í 2040. Av hesum 2,4 mia. bilum verður roknað við, at í minsta lagi 320 mió. bilar og í mesta lagi 720 mió. fara at vera elriknir bilar – tó alt eftir hvussu skjótt elbilamarknaðurin fer at vaksa. Um so er at talið á elbilum fer at liggja um tær 720 mió. so fer eftirspurningurin eftir olju at minka til 109 mió tunnur um dagin móti 111,7 mió. tunnum sigur Opec sambært The Guardian.


text:
Orð: V. Hjort
Týtt: Sigvald Kristiansen
1. Ævinnar faðir, við góðsku tú valdar,
himin og heimur, teir lýða tín mátt.
Skapaði, Guð, tú tær fjøldir ótaldar,
sum nú lovsyngja og prísa tær hátt.
Skuldi eg eina í ósketni gloyma
tað, tú Guð faðir í náði gavst mær?
Heldur eg vil lata tøkkina stroyma,
venda mín huga og anda at tær.
2. Tú vart mær góður og vildi meg náða,
áðrenn eg lærdi at nevna títt navn.
Mangan mær hjálpti úr vanda og váða,
tók meg í kærleika inn í tín favn.
Tó at eg aldri til fulnar tað skilji,
ið mær best tænir til likam og sál,
altíð títt vakandi eyga og vilji
sýna mær vegin og vísa á mál.
3. Sjálvt um tú loyvir, at mær verða fyri
trongdir og vandar á roynslunnar stund,
veit eg, at tú ert mær faðir og hirði,
veitir mær náði og lættir mær lund.
Tyngdi meg syndin og nívdi mítt hjarta,
andi tín veitti mær ugga og troyst,
tá tú mær segði, at miskunn tín bjarta
burtur úr syndini hevði meg loyst.
4. Gekk eg á heimsins tí glerstoytta vegi,
Sátan og syndin tá lokkaðu meg.
Har varð eg bundin av syndanna megi,
gloymdi meg sjálvan, tín himmal og teg.
Ikki tú gloymdi meg, Guð, nakra løtu,
altíð tín kærleiki eygleiddi meg,
rætti mær hond og meg studdi á føti,
leiddi meg inn á tann himmalska veg.
5. Jesus, eg lati nú tøkkina stroyma,
vendi nú huga og sinni mót tær.
Aldri, nei ongantíð kann eg tað gloyma,
at tú í kærleika synd mína bar.
Tær nú eg takki og eyðmjúkt teg æri,
lovi og prísi tær, frelsari mín.
Himmalsins allur óteljandi skari
syngur um ævir ein lovsong til tín.


text:
Orð: Theodor Janson
Týtt: Jákup Olsen
1. Tann dagin, Jesus frelsti meg,
tað var so sæl ein stund;
hann syndir mínar tók á seg,
tað var so sæl ein stund.
Hann segði tá: Eg fyri teg
læt lívið, kom og trúgv á meg!
Eg kom og slapp frá byrðini –
tað var so sæl ein stund.
Niðurlag:
Tað var, tað var so sæl ein stund,
tað var, tað var so sæl ein stund;
tá Jesus gav mær hjartafrið,
tað var so sæl ein stund.
2. Eg syngi um hans kærleika
við gleði, tí hann gav
mær frið og tveitti syndina
í djúpa, djúpa hav;
hin lukka ikki metast kann
við nakað, sum á fold eg fann;
og skjótt, so skal eg Jesus sjá
og vera honum hjá.
3. Til hann eg bjóði syndarum
og sigi við teir tá:
Kom, boygg teg fyri Lambinum,
og tú skalt náði fá!
Hans blóð, tað er tær sálarbót;
um tú tí taka vilt ímót,
so fært tú frið við krossins fót –
áh, sæla, sæla stund!


text:
Fyrsta konsertin verður í Reykjavík leygarkvøldið, 13. januar.
Síðani er steðgur eina tíð, áðrenn lagt verður til brots aftur.
2. februar verður farið á pall í Týsklandi, og so er ein rúgva av konsertum á skránni.
Fleiri verða í Týsklandi, síðani Pólandi, Eysturríki, Ungarn, Slovenia, Italia, Hollandi, Fraklandi, Norra og Danmark.
Hetta er síðsti partur av triologiini, sum byrjaði við EPini Vilst er síðsta fet í 2010, helt fram við Evst í 2013 og nú endar við Támsins likam.
Morgunsendingin skiftir orð við Jón Aldará, sangará, og Theodor Kapnas, gittarist.


text:
Í dag 30. januar verða ársins leiðarar innan almenna og privata geiran kosnir á Ársins Leiðaradegi 2015. Dómsnevndin hevur almannakunngjørt nøvnini á teimum trimum leiðarunum innan teir báðar geirarnar, sum tey fara at velja ímillum.
Niðanfyri eru hesir kandidatar nevndir í alfabetiskari raðfylgju.
Topp 3 kandidatar innan tað almenna:
- Eyðun Mørkøre, TAKS
- Guðrið Højgaard, Visit Faroe Islands
- Magni á Deild Olsen, ALS
Top 3 kandidatar innan tað privata:
- Atli Gregersen, HiddenFjord
- Fróði Magnussen, Formula
- Mourits Mohr, MEST og PAM Offshore
Í dómsnevndini í 2015 sita Gunnleyg Durhuus, Ragnar Joensen og Jóannes Jakobsen. Synergi skipar fyri árliga afturvendandi tiltakinum Ársins Leiðari.


text:
Partabrøv
Partabrøv geva tær møguleika at ogna tær part av eini fyritøku og kunnu tí vera ein áhugaverd íløga, um tú metir framtíðarvónirnar vera góðar hjá einstøkum fyritøkum ella vinnugreinum.
Partabrøv hóska serliga til tín, sum hevur áhuga og tíð at fylgja gongdini á partabrævamarknaðinum.
Kursurin á partabrøvum endurspeglar, hvat marknaðurin væntar sær av fyritøkuni. Í stuttum tíðarskeiðum kann partabrævavirðið sveiggja nógv, og tí eru partabrøv best egnað sum langtíðaríløga.
Hvussu stórur partur av uppsparingini eigur at fara í partabrøv veldst um títt váðafýsni og íløgutíðarskeið.
Vitja heimasíðuna hjá Virðisbrævamarknaði Føroya og norðurlendska virðisbrævamarknaðinum, OMX Nordic Exchange.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Frítíðarvirksemi
Í Vestmanna er eitt fjøltáttað frítíðarlív, bæði fyri børn, vaksin og tilkomin.
Umframt musikkskúla, kvøldskúla og ítrótt, sum til ber at lesa um undir øðrum teigum í Mentan og frítíð, eru ríkir møguleikar til at nýta frítíðina bæði til tiltøk og virksemi, sum einstaklingar og áhugabólkar skipa fyri.
Av lokalum áhugabólkum kunnu nevnast:
Vestmanna Hornorkestur
Kontaktpersónur: Atli K. Petersen, tlf. 286603.
Vestmanna Sangkór
Kontaktpersónur: Elsa Haldansen, tlf. 724409.
Vestmanna Kirkjukór
Kontaktpersónur: Erla Olsen, tlf. 424192.
Dagtilhaldið
Dagtilhaldið í Vestmanna hittist hvønn mikudag í Sýslumanshúsunum frá kl. 14.30-17.30.
Kontaktpersonur: Ásla Friis, tlf. 724418.
Eldrafelagið Vesturskin
Pensjónistafelagið í Vestmanna hittist 1. mánakvøld í hvørjum mánað í Sýslumanshúsunum til hugnaliga samveru.
Kontaktpersónur: Jákup Hummeland, tlf. 424102 og 250443
Venjingar
fyri heimabúgvandi pensjónistar
Skipað verður fyri felagsvenjingum fyri pensjónistar í Vestmanna og Kvívíkar Kommunum. VEKS stendur fyri venjingunum.
Dentur verður lagdur á fyribyrgjandi-, viðlíkahalds- og styrkivenjingar.
Endamálið er at økja um vælveruna hjá tí einstaka, so at borgarin so leingi, sum til ber, verður sjálvhjálpin bæði heima og úti.
Vant verður á Heiminum á Grønanesi hvønn týsdag og fríggjadag kl. 14 - 15. Bussur koyrir til og frá venjingunum.
Kontaktpersónur: Andras Nolsøe, Fysioterapeutur. Telefon: 793204.
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Mikudagin 10. okt. Renningardagur
Næmingarnir møta í skúlanum kl. 08.00 til morgunsang.
Kl. 08.15 verður farið í høllina at hita upp og síðani verður farið
eftir Agninum, út eftir mylluvegnum og aftur á skúlan.
Uml. kl. 11.00 verður flogbóltsdystur millum lærarar og 10.fl. í høllini.
Liðugt verður umleið kl. 11.30.
Tað er umráðandi at vera væl ílatin: góðar skógvar, jakka, troyggju, húgvu og vøttir.
Foreldur og onnur eru væl komin við at renna.
Onga skúlatasku við - matpakki ikki neyðugur til skúladagin, tey fáa vatn á rutuni og sunkist og okkurt søtt aftaná.
Venja ljóð og bókstav og gera stavilsi
Tann vaksni peikar á bókstavin í lesilummanum og spyr: Hvussu eitur bókstavurin? Hvussu ljóðar hann? Finn eitt orð, sum hevur ljóðið í.
Stavilsi
Nú útbyggja vit venjingina við bókstavunum. Børnini leggja øll sjálvljóðini á borðið í eina rekkju niðureftir. So velja tey sær eitt hjáljóð og leggja tað framman fyri fyrsta sjálvljóðið. Tey siga ljóðini hvør sær /b/ /ááá/ og siga so stavilsið bá. So leggja tey hjáljóðið framman fyri næsta sjálvljóðið og siga tey ljóðini og so stavilsið. Tey royna við øllum sjálvljóðunum. So skifta tey hjáljóð. Tá ið tey hava vant, at hjáljóðið stendur framman fyri sjálvljóðið, kunnu tey royna at seta hjáljóðið aftanfyri: /ááá/ /b/, áb. Tað er eitt sindur verri, so gevið tykkum góða tíð at venja tað fyrsta fyrst.
Lesa í bók
28.09: Børnini skulu lesa tekstin 3 ferðir. Summi megna at lesa alla bókina 3 ferðir, meðan onnur megna at lesa 1 ella tvær síður 3 ferðir. Hjá summum hava vit nú sett dato á t.d. 2 síður, sum tey skulu lesa til dagin eftir. Um tey ikki hava fingið nýtt fyri frá okkum, og tit meta, at tey væl kunnu fara víðari, kunnu tit sjálv seta nýtt dato og lata barnið venja víðari. Lesivenjingin eigur ikki at taka meir enn 10-15 min hvørja ferð.


text:
Áki Bertholdsen 11.10.2018 (10:22)
Lið av flóttafólki skal kappast í OL
Tá ið olympusku leikirnir verða í Tokyo um tvey ár, verður eisini eitt lið av flóttafólkum við í kappingunum. Talan er um ítróttarfólk úr fleiri londum, men sum hava verið noydd at taka til rýmingar úr heimlandinum av kríggi, neyð og forfylging.
Flóttafólkini kappast undir olympiska flagginum og undir olympiska eyðkennislagnum, og fyribils eru yvir 50 ítróttarfólk, sum eisini eru flóttafólk, úttikin til flóttafólkaliðið, men enn er óvist, hvussu fjølment liðið verður, siga umboð fyri olympisku nevndina í morgun.
Flóttafólk vóru eisini við á olympisku leikunum í Rio de Janeiro í 2106, tá vóru 10 ítróttarfólk á liðnum, tey vóru úr Etiopia, Suðursudan, Sýria og úr Kongo.
Olympiska nevndin sigur, at hetta er fyri at gera vart við flóttafólkakreppuna, og fyri at vísa samhuga við teimum umleið 68,5 milliónum flóttafólkunum sum eru kring um í heiminum, men sum mangan verða gloymd.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tað er ikki lætt at fyristilla sær nú á døgum, men fyrr vóru tað bert hvít fólk ið spældu filmar og seriur. Var nakar av aðrari farvu við, so vóru tey í stereotypiskum rollum, sum m.a. tænarar. Hetta var tó nakað sum Gene Roddenberry vildi broyta. Hann gjørdi seriuna Star Trek, sum byrjaði í 1966. Hann vildi síggja javnstøðu í sjónvarpi.
Hygg eftir hesum stutta brotinum.
Hugsa tær til, um hesin hugburður aldrin bleiv broyttur. So høvdu vit ongan Samuel L. Jackson, Halle Berry, Morgan Freeman, Zoe Saldana, Eddie Murphy, Denzel Washington og listin kann ganga út í ævir. Tìbetur er kríggið fyri javnstøðu altíð á rættari leið, sjálvt um tað ofta er torført at berjast fyri, so skal lønin nokk koma.


text:
Krøvini til at starvast sum húsasmiður í Íslandi eru munandi øðrvísi enn í Føroyum. Til tess at lýsa hetta, hevur føroyska sendistovan í Reykjavík gjørt eina stutta frágreiðing um íslendsku krøvini til útbúgvingina sum húsasmiður.
Á sama hátt sum í Føroyum, skal ein fyrst í læru fyri at gerast sveinur. Sambært íslendskari lóg skulu lærlingar móttaka frálæru um bókhald og handil meðan teir ganga í íðnaðarskúla (tekniskum skúla). Tað er Ídnaðarmálaráðið, sum útskrivar sveinabrævið.
Fyri at ein sveinur kann gerast meistari, skal hann starvast hjá øðrum meistara í eitt ár, umframt lúka meistaraprógv frá meistaraskúla, ið er ein 2 ára long ástøðilig útbúgving. Tað ganga sostatt 3 ár áðrenn ein sveinur kann gerast meistari.
Tað er sýslumaðurin í økinum, ið útskrivar meistarabrævið, sum gevur einum rætt til at starvast innan vinnugreinina. Sýslumaðurin útskrivar eisini íðnaðarloyvi, sum er ætlað teimum, ið vilja stovna fyritøkur. Tá ein persónur hevur fingið meistarabræv og íðnaðarloyvi kann hann kalla seg “iðnmeistari”.
Um ein meistari ynskir at fara eitt stig víðari og hava ábyrgd fyri byggiverkætlanum, skal hann søkja Umhvørvismálaráðið um eina løggilding. Løggildingin er prógv fyri, at handverksmeistarin hevur loyvið til at átaka sær ábyrgd av ávísum arbeiði í byggiverkætlanum.
Skipanin, sum er lýst omanfyri, hevur virkað í Íslandi í eini 15-20 ár og sambært íslendskum myndugleikum, er hon grundað á góðkenningarskipanina hjá ES. Skipanin er eisini galdandi fyri útlendingar og tí er tað ikki so lætt hjá útlendskum fyritøkum og meistarum, at fáa atgongd til henda partin av íslendska marknaðinum.


text:
Møguleiki at taka B2-venjaraskeið
Um nóg stór undirtøka verður, skipar FSF fyri tveimum B2-venjaraskeiðum í februar mánað. Skeiðini verða í Havn og í Vági.
Venjarar hjá 07 Vestur, ið ynskja at halda fram við útbúgving eftir lokið B1-skeið, kunnu venda sær til formannin, Jim Sonna, ella ungdómsnevndarforkvinnuna, Rannvá í Løðu.
Í komandi mánað skipar Fótbóltssamband Føroya fyri tveimum B2-venjaraskeiðum. Skeiðini verða í Havn og í Vági. B2-venjaraskeiðini verða skipaði yvir tvey vikuskitfir, og eru tilsamans 50 tímar.
Skeiðið í Vági verður hildið í vikuskiftunum 2. til 4. februar og 16. til 18. februar, meðan skeiðið í Havn verður 9. til 11. februar og 16. til 18. februar.
B2-venjaraskeiðið er framhald av B1-skeiðnum. Skeiðið er bæði ástøðiligt og praktiskt, og dentur verður lagdur á venjing við børnum og ungum. Evni, sum verður viðgjørd á B2-skeiðnum eru millum annað "Teknisk venjing", "Likamlig venjing", "leiðsla", "læruhættir/metoda" og "Málmansvenjing".
Tað er eingin próvtøka, men kravt verður, at uppmøtingin er 100 prosent. Tá skeiðið er av, verður luttøkubræv latið luttakarunum. Tey, ið hava tikið B2-venjaraskeið, hava rætt at søkja upptøku til B3-skeiðini.
Tilmeldingarfreistin til B2-venjaraskeiðið í Vági er 22. januar, meðan freistin at boða frá luttøku til skeiðið í Havn er 29. januar.


text:
Nýggjastu tíðindi
Gosbað til eitt heilt fótbóltslið
Arbeiðið við nýggja vælverudeplinum í Svimjihøllini gongur væl, og fundamentið til størsta gosbað í landinum sæst nú í sunnara enda.
Um miðjan november skrivaðu arbeiðstakarar undir sáttmála við Klaksvíkar kommunu um at gera vælverudepil í Svimjihøllini, og higartil gongur arbeiðið bæði skjótt og væl. Herfyri legði Jógvan Skorheim, borgarstjóri leiðina framvið og heilsaði uppá Torkil Mørkøre, leiðara fyri Stadionøkið og nøkur av hinum arbeiðsfólkunum í økinum.
Sunnanfyri høllina verður gjørt klárt til uttandurapartin av vælverudeplinum, og innandura fyllir fundamentið til gosbaðið ein trivaligan part av gólvinum.
Í gosbaðnum verður ivaleyst av plássi til eini 15-20 vælvaksin fólk, og hetta ger tað til eitt hitt størsta av sínum slag í Evropa.
Umframt gosbað og uttanduraøkið, fer vælverudepilin eisini at rúma dampbað, infrareyðari saunu og góðum brúsuumstøðum.
Tað eru Norðhús, Signar Kallsberg og JP-EL, sum standa fyri arbeiðnum, og vælverudepilin verður eftir ætlan tikin í nýtslu í summar.
Til ber at lesa meira um vælverudepilin og aðrar verkætlanir her.
Nýtt í kommununi
Klaksvík í fokus endaði hóskvøldið við einum braki í nýumvælda Spinnarínum. Les meira »
Fitt av fólki vóru við, tá Skúlatrøð og ítróttarøkið vóru í fokus mikukvøldið. Les meira »
”Virkin eldri” er vorðið eitt afturvendandi og vælkent hugtak, og sæst tað aftur í býarmyndini, at fólkapensjónistar í Norðoyggjum… Les meira »


text:
Tíðindi
Føstulávintshaldið 2018
Mánadagin 12. februar 2018 verður skipað fyri føstulávintshaldi í Hoyvíkar skúla. Nógv verður á skránni bæði í álvara og gaman.
Allir næmingarnir møta í skúla henda dagin frá kl. 08:00 - 11:30. Vónandi eru vit øll grýluklødd og ikki til at kenna aftur.
Byrjað verður at sláa tunnu kl. 08:30. Tá ið tunnuslátturin er liðugur, verður farið í Hoyvíkshøllina, har kattakongar, kattadrotningar og ársins grýlur verða heiðrað.
Eisini verður farið upp á gólv.
Áðrenn skúladagurin er liðugur, fáa næmingarnir okkurt søtt undir tonna.
Næmingarnir í 1. og 2. flokki fara í frítíðarskúla sum vanligt kl. 11:30.
Næmingarnir í 3. flokki kunnu fara í frítíðartilboðið kl. 13:20.


text: Tvær tær størstu legendurnar í russiskari svimjisøgu eru nú á odda fyri russiska svimjisambandinum, tá ið Vladimir Salnikov herfyri varð valdur til forseta, har Alexander Popov longu er varaforseti. Salnikov vann gull í 1500 frí á OL í Moskva í 1980 og OL í Seoul í 1988, og hevði sikkurt vunnið í Los Angeles í 1984, um ikki Sovjet boycottaði teir leikirnar. Alexander Popov vann gull í 50 og 100 frí á OL í Barcelona í 1992 og OL í Atlanta í 1996, og setti hartil eitt heimsmet í 50 frí í 2000, sum kom at standa líka upp til superdraktirnar komu í 2008. Les swimnews.com


text:
Orð: Ókendur
Týtt: Kajfinn Hammer
1. Sært tú krossin har reistan á heygnum?
Sært tú mannin, sum hongur har á?
Hoyrir røddina kærleiksfult tala:
Alt er fullgjørt, tú frelsu kanst fá’?
Niðurlag: Fyri synd, fyri skomm tína bløðir,
fyri teg har Hann soraður varð!
Móti myrkursins maktum Hann stríðir,
fyri frelsu og lív vinna tær!
2. Hoyrir tú Hann í kvøl Síni rópa:
“Á, Eg tysti” frá Golgata heyg?
– Á, Hann tystir títt hjarta at eiga,
tú, sum staddur av synd ert í neyð!
3. Sært tú Forhangið Heilaga skrædnar,
tá Hann útbløddur andan upp gav?
Til Guðs Trónu Hann opnaði vegin,
tína synd stoytt í gloymskunnar Hav!


text:
Vilt tú hava eitt øðrvísi gólv, sum bæði er sterkt og øðrvísi, eru múrsteinar kanska eitt hugskot. Tað skal tó leggjast afturat beinanvegin, at eitt slíkt gólv krevur gólvhita, um tað verður brúkt inni í vanligu húsunum, og ikki í eitt nú einum rokakjallara.
Múrsteinar fáast í nógvum ymiskum sniðum og litum, og tað ber tí til at leggja sær eitt serstakt gólv, sum eingin annar hevur sama slag.
Nógv hús hava brenniovn ella peis, og frammanfyri her, er tað upplagt við einum gólvi úr
múrsteinum. Teir eru heilt vist eisini væl hóskandi til baðirúmsgólv.
Tað eru tó nakrir lutir, sum fólk mugu hava í huga, áðrenn tey fara í holt við múrsteins-gólvið. Tað er meira krevjandi at leggja slíkt gólv – ja, í veruleikanum eru fá ”gerið tað sjálvi fólk”, sum klára tað. Tí mugu tey flestu hava ein múrara at gera tað, ella hjálpa. Harafturat, er tað ikki bara sum at siga tað, um mann angrar. Tað er líka umfatandi at taka gólvið upp aftur, sum tað er at leggja tað.
Hjá Bygma Balslev hava vit nógv sløg av múrsteinum. Spyr okkara starvsfólk í antin Byggibúðini ella Timburdeildini.


text:
Skrá fyri Bátahugnan 2018
Bátahugnin 2018 verður leygardagin 2. juni. Eins og undanfarin ár verður siglt av Selatrað til Hvalvíkar har Sundalags bátafelag skipar fyri ymiskum tiltøkum við bátahylin. Kostnaður fyri at melda til er 300 kr. fyri hvønn bát og kampingvogn. Íroknað gjaldið er máltíð tá komið verður í land. Bátar fáa atgongd til vatn og el og til ber at keypa olju.
Skrá:
Kl. 13.30 Sigla frá Selatrað til bátahylin í Hvalvík
Kl. 14.00 ÁWAY Service og dekksølan bjóða grillaðar pylsir og sunkist
Kl. 15.00 - 17.00 smyrjibreyð til báta- og kampingfólk í teltinum
Kl. 17.30 Grillaður grís og lamb fáast til keyps frá Ørvaroddar við bátafelagshúsið
Kl. 20.30 Felagssangur við harmoniku spæli
Kl. 23.00 Lutaseðlarnir verða trektir
Øll eru hjartaliga vælkomin
Sundalags Bátafelag
Finn bátafelagið á facebook: Sundalags Bátafelag


text:
15. oktober 2017
Myndir: jn.fo
Tveir heimasigrar bleiv úrtøkan av dystunum báðum í bestu mansdeildini og bestu kvinnudeildini í dag.
FTZ-liðið hevði vitjan av kollfirðingum. Her vóru vit framman fyri allan dystin aftan á teir fyrstu 5 minuttirnar.
Dysturin endaði 31-25 aftan á 15-12 í hálvleikinum.
Dysturin í Hvonn-deildini var móti Stjørnuni. Klaksvíkingarnir lógu framman fyri tað mesta av dystinum. Men út í miðjan seinna hálvleik fekk Stjørnan fleiri útvísingar og vit fleiri brotskøst. Hetta saman við fleiri frálíkum bjargingum av okkara málverja hevði við sær, at vit at enda vunnu dystin 25-22.
Dystarfrásagnir koma væntandi her á heimasíðuna seinni í kvøld ella í morgin, somuleiðis myndir frá dystunum.
Til tá ber til at lesa dómaraseðlarnar:
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Aðalfundurin hjá European Practical Nurses hildin í Føroyum í farnu viku
Mikudagin í farnu viku var aðalfundur í EPN – European council of Practical Nurses, hildin í Føroyum. Á aðalfundinum vóru 28 luttakarar úr 7 ymiskum londum. Umboð frá svenska Kommunal vóru við sum eygleiðarar; tey hava søkt um limaskap í EPN fyrr í ár og verða innlimað 1. januar 2019. Á fundinum var eisini formansskifti. Tað er norska Fagforbundet, heilsu- og sosialdeildin, ið hevur leiðsluna í EPN í løtuni. Iren Luther hevur verið virkandi formaður í EPN síðan Raymond Thurøy legði frá sær síðsta heyst. Nú hevur Kurt Rønne so tikið við formanssessinum á aðalfundium í ár.
Eitt av høvuðsevnunum á nevndarfundunum í EPN síðan seinasta aðalfund hevur verið útbúgving fyri heilsurøktarar. Í øllum limalondunum verða heilsurøktaraútbúgvingarnar støðugt eftirmettar og tillagaðar tørvin á heilsu- og røktaruppgávum á almanna- og heilsutænastunum so hvørt sum hann broytist, samstundis sum man leggur seg eftir at hava ein javnt høgan standard í fakinum.
Í yvirlýsing frá EPN frá seinasta aðalfundi varð sagt, at European council of Practical Nurses vil verja sjúklinga/brúkaratrygd og høga góðsku á røktar- og umsorganartænastum, og krevur at arbeiðstakarar og arbeiðsgevarar hava ábyrgd av støðugari fakligari menning, at arbeiðsgevarar hava ábyrgd av upplæring av øllum starvsfólkum í almanna- og heilsurøkt, og, at heilsurøktarar eru heilsu- og almannafakfólk í heilsu- og sjúkrarøktaruppgávum.
Á aðalfundinum mikudagin var Håkon Høst, granskari í innovatión, gransking og útbúgving, eisini og greiddi frá hesum sama.
Tað er Heilsurøktarafelagið, sum í ár hevur lagt tilrættis og verið vertur fyri aðalfundinum hjá EPN. Næsti aðalfundur verður í Noregi í 2020.


text:
Fyritøkan Artiscope hevur fingið ábyrgdina av at skipa fyri tónleikatiltøkunum á Norðuratlantsbryggjuni, tey, ið mynda fyritøkuna, hava áður verið við til at gera spælistaðið Vega til best umtókta spælistað í Keypmannahavn.
Norðuratlants Bryggjan í Keypmannahavn er í eini roynd at røkka sínum máli um at gerast ein miðdepil í Danmark fyri mentan úr Útnorðri, farin undir samstarv við donsku tónleika- og samskiftisfyritøkuna Artiscope. Eftir triðja heila árið við tiltøkum, hevur Bryggjan gjørt av, at fáa uttanhýsis hjálp til fyriskipanina á tónleika økinum. Vit hava hitt teir báðar Nicolaj Hyltén-Cavallius, stjóra og Jannick Blaksmark, samskiftisráðgeva í Artiscope, og práta um uppgávuna at fyriskipa og selja føroysk, grønlendsk og íslendsk tónleikatiltøk í Danmark.
Nýggj fyritøka
Í einum trongum men sera hugnaligum kjallarahølum á Christianshavn, eitt hanagleiv frá Norðuratlants Bryggjuni, heldur Artiscope til. Fýra fólk starvast í fyritøkuni, ið Nicolaj Hyltén-Cavallius nýliga hevur sett á stovn.
– Ja, hetta er ein nýggj fyritøka. Men vit hava øll nógvar royndir, sigur Nicolaj, meðan hann skeinkir okkum nýbryggjaða kaffi.
Nicolaj sjálvur kemur úr starvi sum kunningarstjóri á tónleikastaðnum Vega í Keypamannahavn. Hann hevur í fimm ár verið við til at gjørt Vega til eitt av best umtóktu spælistøðunum í Keypmannahavn fyri ikki at siga í Norðurlondum. Tá hann fór úr starvinum í Vega, tók hann hini 3, ið starvast hjá Artiscope, við sær. Tey hava sostatt øll royndir úr Vega.
Vildi tættari tónleikarin
– Eg fór úr starvinum í Vega, tí at eg fegin vildi arbeiða tættari tónleikaranum, greiður Nicolaj frá og heldur fram:
– Tað ljóðar kanska burturvið, at eg sum arbeiddi á einum spælistað, vildi tættari at tónleikaranum. Men tað, sum eg meini er, at eg vildi arbeiða í samstarvi við tónleikarar á fleiri ymiskum økjum. Artiscope er t.d. eisini eitt plátufelag. Vit umboða fólk og taka okkum av bókingum fyri festivalar og tílík støð sum Norðuratlants Bryggjuna.
Netverk eru rætta leiðin
Nicolaj metur, at fyritøkan er væl brynja til avbjóðingina at gera Norðuratlantsbryggjuna til ein miðdepil fyri tónleik úr Útnorðri. Hetta hóast hvørki Nicolaj, Jannick ella nakar annar í fyritøkuni hevði nakran kunnleika til tónleik úr Útnorðri, tá samstarvið kom í lag.
– Okkara fakliga støði brynjar okkum væl til avbjóðingina, vit hava væl útbúgvið fólk við góðum royndum og kunnleika til marknaðin í Keypmannahavn. Vit duga at skapa netverk, so hóast tónleikur úr Føroyum, Íslandi og Grønlandi er eitt nýtt øki fyri okkum, so hava vit longu skapt eitt sterkt netverk við eitt nú plátufeløg og onnur innan fyri tónleikavinnuna í hesum londunum. Tann kunnleikin, ið vit ikki havam kunnu vit fáa gjøgnum hesar samstarvsfelagar, greiður Nicolaj frá.
Minifestivalar
Higartil hevur Artiscope skipað fyri tveimum tiltøkum á Norðurbryggjuni hip hop festivalinum Svartakálk og singer/songwriter festivalinum Ljómandi Kuldabrúgv. Tvey tiltøk, ið væl lýsa nýggja profilin, ið Artiscope leggur seg eftir.
– Eins og vit sjálvir, so kenna fólk flest í Keypmannahavn ikki so nógv til tónleikanøvnini, ið vitja á Norðuratlants Bryggjuni. Fólk hava trupult við at fyrihalda seg til púra ókend nøvn. Tí hava vit avgjørt at skipa fyri minifestivalum. Tað er lættari at fyrihalda seg til, at nú er ein singer/songwriter festivalur ella ein hip hop festivalur, enn at nøkur heilt ókend nøvn standa á plakatini, greiður Jannick frá, meðan vit ganga stutta teinin frá skrivstovuni hjá Artiscope yvir til Norðuratlantsbryggjuna.
Fólk eru forvitin
Tað er Jannick, sum hevur høvuðssfyriskipanina av tiltøkunum á Norðuratlantsbryggjuni undir hond. Hann vísir á, at Norðuratlants Bryggjan er áhugaverd.
– Vit skulu fáa Norðuratlants Bryggjuna at lýsa upp í havnarlagnum. Sum tú sjálvur sært, so liggja húsini sera væl fyri, og vit merkja longu, hvussu stóran áhuga fólk hava í hesum húsum. Tá vit skuldu skipa fyri Svartakálk festivalinum, settu vit okkum í samband við nógvar danskar miðlar, og tað var sera týðiligt, at fólk vóru forvitin. Hesi húsini liggja so væl fyri, men tey høvdu ongan kunnleika um tey. Hesa vælvild og áhuga hava vit roynt at brúkt, sigur Jannick.
Samstarv og netverk
Í roynd at gera tað ókenda eitt sindur betur kent, hevur Artiscope sett kend donsk nøvn á skránna og fingið tey at samstarva við nøvn úr Útnorðri. Á Svartakálk festivalinum samstarvaði føroyski Thor Simonsen við kenda danska Hip Hop nanvið DJ Nut, sum er kendur m.a. úr Hip Hop Kontoret og úr Scratchmasters. Á Ljómandi Kuldabrúgv vóru Randi Laubek og Dennis Mejdal vertir fyri einum breiðum skara av listarfólki úr Útnorðri.
Spennandi skrá fyri framman
Ætlanir eru longu um fleiri festivalar, eitt nú ein elektroniskan festival, ein rokkfestival og luttøku sum virkið jassspælistað á Copenhagen Jazzfestival. Eisini er eitt barnatiltak á skránni.
– Hetta skal vera eini hús fyri øll, tað er týdningarmikið, at Norðuratlantsbryggjan ikki verður eitt museum, men eitt livandi stað har mentan verður blanda og sýnd fram, sigur Nicolaj.


text:
Nú Jatnatøk ikki bleiv hildi, valdi FÍF at skipa fyri opnari kapping á Tórsbreyt. Millum kappingarnar var 3000 m, og valdi eg at melda meg til. Hugsaði hetta var góð test hjá mær nú Ólavsøkurenningin stundar til. Eg havi vant eitt sindur meira skipa í seinastuni, so formurin er uppgangandi, men enn manglar nakað í fyri at eg kann siga eg eri nøgdur.
So í dag var mítt mál at koma undir 11:30, altso umleið 3:50 pr. km. Gutti legði hart út, og eg royndi at hanga í eina rundu ella báðar tvær. Eg rundaði 1 km við 3:32, nógv betur enn eg havði vænta, næsti 3:39 og tann seinasti 3:43. Gott at eg valdi at hanga meg í Gutta. Sera væl nøgdur, og sjálvandi sera spentur til Ólavsøkurenningina sum verður mánakvøldi 27. juli.
Stuttligt at renna á Tórsbreyt í dag. Veðrið var av ti fagrasta, bert spell at so fá valdi at luttaka.


text:
Av øllum teim snekkjum, ið Norðhavið bar.../
Nú kann tað vera, at eg við hesari dupultmyndini av teimum báðum aktuellu snekkjunum omanfyri fái øði aftur í mentamálaráðharran, bóndan í Kalsoy og øll hini norðanfyri, sum halda, at nýggja standmyndin niðri á helluni í Mikladali er so fín og so mikið vell, at hon fer at gera alt gott, sum fyrr var ringt. Tað hevur annars verið so deiliga friðarligt síðani húkakjakið og øll tykjast ovurfegin, nú henda undurvakra risakvinnan úr bronsu stígur upp úr havinum sum ein onnur hevndargudinna við kópahaminum í rulki um føturnar.
“Kópakonan verður eitt ikon” heldur Jógvan Skorheim fyri í nýggjasta Norðlýsinum, sum man vera einasta dømi í føroyskari blaðsøgu um eitt blað, ið er vígt einum einstakum listaverki. Alt blaðið sum tað er snýr seg um Kópakonuna, um søgnina, standmyndina, verkætlanina og gjøgnum lýsingar og á forsíðuni hóma vit fyrimyndarligt samstarv millum vinnulív og mentan. Og tað kann væl vera, at Kópakonan verður eitt ikon eins og Lítla Havfrúgvin í Keypmannahavn og Molly Malone í Dublin. Hvørgin teirra er ein góð standmynd, men virkar tó sum effektivur fólksligur savningarstaður, sum verður brúktur sum bakgrund fyri ferðafólkaselfies og tað er eftir øllum at døma eisini hægsta ambitiónin hjá norðingum.
Sjálvt um Kópakonan er eins spektakuler og hon er monumental - nakað sum Pamela Anderson, er standmyndin eins óspennandi og júst frúgvin Anderson, ið tykist mær ómetaliga avmarkað í síni vitan um heimsins ræðuleikar, tá hon heldur, at grindin í Føroyum er trupulleiki nummar eitt. Her hugsi eg eitt nú um ræðumyndirnar av bumbaðum børnum í Gaza og av Ebolasjúklingum í Vesturafrika. Tað ber ikki til í grundini at samanbera hvørki elendigheitir ella standmyndir og Baywatch, men hetta er mín máti at royna at lýsa hvussu eg ikki haldi, at Kópakonan er ein listarliga áhugaverd standmynd. Fyrivarni má takast fyri, at eg bara havi sæð standmyndina í sjónvarpinum, sjálvandi er tað øðrvísi at síggja standmyndina í veruleikanum. Men eg má viðganga, at eg mundi dottið niður av stólinum, tá eg í Degi og Viku sá standmyndina - so vulgera haldi eg hana vera. Søgan er annars ómetaliga rørandi, haldi eg, um kópagentuna, sum verður tikin og trælkað av einum manni, ið fjalir hennara veruliga samleika í einari kistu, tí hann er ásttikin og vil eiga hennara vakurleika. At hon fleiri ár seinni flýggjar út aftur í sína egnu verð, vitnar um sterkan sjálvstøðugan frælsisvilja, sum gongur framum sjálvt kærleikan til børnini. - Í staðin fyri at viðgera evnið listarliga, hevur listamaðurin eftir øllum at døma fokuserað uppá sjálvan tann fysiska vakurleikan á kvinnuni, sæð úr einum mannligum sjónarhorni. Úttrykkið er naturalistiskt, heroiserandi og anakronistiskt. Tað minnir meg um vitalistiskar og enntá fascistiskar standmyndir í Europa í 19. og 20.øld. Vitalistiskur estetikkur fokuserar uppá naturalistiskar lýsingar í steini ella bronsu av sterkum, heilsugóðum, idealiseraðum, hvítum menniskjum. Í brimi og mjørka verður ovurstóra standmyndin helst eisini fevnd av onkrum mystiskum og tað fer kanska at hjálpa uppá samlaðu upplivingina, men hetta fer ongantíð at síggja út sum ein standmynd frá 2014. Hans Pauli Olsen er framúrskarandi handverkari, hansara framsýning í Steinprenti herfyri og fleiri aðrar standmyndir bera brá av, at hann eisini er dugnaligur listamaður. Nýggja standmyndin, Kópakonan er kanska hundrað ferðir betur gjørd enn Fiskakonan niðri við Skeiva Pakkhús í Havn, men hon er ikki nógv betur hugsað, tíverri.


text:
Nevdregil, sjónál (nálafiskaættin)
Nerophis ophidion (Linné, 1758)
Stødd: Kvennfiskar verða upp í 30 cm langir, og kallfiskar verða upp í 29 cm langir.
Dýpi: Nevdregil er inni við land í taranum, úr 2 m niður á 15 m dýpi.
Litur: Hann er brúngrønur um bakið. Ljósagrønur um síðurnar, onkuntíð blettutur.
Lýsing: Hann er langur og klænur. Hann hevur eina ryggfjøður, ið situr framman fyri miðjuna. Gotið situr undir fremru helvt á ryggfjøðurini. Tjúkkastur er hann framman fyri ryggfjøðurina. Aftanfyri smalkar hann aftureftir út í spíss. Hann hevur hvørki stert ella uggafjaðrar. Ringar eru tvørtur um kroppin, 28-32 framman fyri gotið og 68-82 aftanfyri. Høvdið er lítið afturímóti á øðrum sjónálum, og tað er tranturin eisini.
Eyðkenni: Hann er ógvuliga klænur fiskur. Gotið og lítla høvdið.
Týdningur: Hann hevur ikki vinnuligan týdning.
da: Stor næbsnog, en: Straightnosed pipefish, fr: Nerophis, ís: Sænál, no: Liten havnål, tý: Kleine Schlangennadel
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Nálafiskar Gasterosteiformes
Í nálafiskahópinum eru 11 ættir, ið hava 71 slektir og 278 sløg.
Undir Føroyum eru 2 ættir, ið hava 5 slektir og 5 sløg:
Hesin hópurin hevur mest smáar fiskar, onkur verður tó upp í 65 cm til longdar. Flestu eru nakað klænir og onkur nakað bøllutur.
Summir hava píkar í ryggfjaðrunum, og á nøkrum eru búkfjaðrarnar vorðnar til píkar. Onkur sløg hava ikki uggafjaðrar ella búkfjaðrar.
Teir hava ikki roðslu, men eru partvíst klæddir við beinplátum.
Teir liva bæði í feskvatni, blandingsvatni og saltvatni, har teir eisini gýta. Hóast smáir, og við lítlari kroppsvekt, so eru teir ofta langt til havs. Teir liva í Atlantshavinum, Kyrrahavinum og Indiahavinum.


text:
Steinar Patursson
05.07.2017 - 17:57
Tíðindi > Uttanlands > Vanlukkur
Vandi er fyri einum omanlopi aftrat í Karrafirðinum, har eitt omanlop 17. juni elvdi til vatnflóð, ið skolaði inn yvir Nuugaatsiaq og kostaði fýra fólkum lívið.
Hildið verður nú, at øll líðin er rættiliga óstabil, og ítøkiliga verður mett, at tvey øki eru í vanda fyri at rapa. Kunnleiki var til annað økið frammaundan, men nú er eisini eitt nýtt øki nærri Nuugaatsiaq frámerkt, ið serliga er í vanda fyri at rapa.
Tað eru Asiaq og GEUS, ið hava kannað fylgisveinamyndir av økinum, og staðfestast kann, at smærri omanlop hava verið á júst teimum báðum økjunum, skrivar Sermitsiaq.
Tað er tó ikki so lætt at siga, júst hvussu stórt nýggja vandaøkið er, men at síggja til er tað størri enn tað økið, ið elvdi til flóðalduna, og tað er eisini ein av orsøkunum til, at fólk ikki verða flutt aftur til Nuugaatsiaq og Illorsuit enn, sigur Bo Naamansen frá Asiaq við Sermitisiaq.
Hóast sjálvt økið á líðini kann vera størri enn tað økið, ið fór í seinasta omanlopi, so er torført at siga, um hvørt rúmmátið av grótinum verður størri.


text:
Rakul Sjúrðardóttir Frederiksberg
02.06.2017 - 12:35
Tíðindi > Mentan > Konsertir
Í morgin, 3. juni, klokkan 15 setur Tórbjørn Jacobsen Seniorfestivalin.
Fyrireikararnir hava í tíðindaskrivi júst kunngjørt síðsta navnið, ið verður á festivalinum. Tað er Svein í Prestgarði, sum fer at syngja og spæla.
Fyrireikararnir eru sera fegnir yvir undirtøkuna, sum festivalurin hevur fingið og gleða seg til hendan festivalin, sum tann einasti av sínum slag er ætlaður seniorum – teim tilkomnu, siga teir.
Tónleikaranøvnini tala fyri seg, og er eingin ivi um, at hetta verður eitt hugnaligt og stórsligið upplivilsi, ið áhoyrararnir fáa – í sera góðum umstøðum á røktarheimsøkinum og á Eysturoyar Ellis-og Røktarheimi – eisini hjá teim, ið brúka koyristól.
Hinir luttakararnir eru: Tónlist - Magni Christiansen – Vestmenn – Hans Jacob Hjelm – Døgg Nónsgjógv - Signar í Homrum – Rannvá Vesturklett - Hallur Joensen - Skálafjarðar sløkkilið, Ragnar Sundstein, Hanna og Terji .
Í tíðindaskrivinum skriva fyrireikararinr, at MC hevur forfall.
- Tað tekniska er í góðum hondum og verður tað AVlux, sum borgar fyri tí.
Frásøgumaður verður Bill Justinusen, sum helst fer at seta skemtiligan dám á tiltakið.


text:
Latið inn hevur Helga Maria hin Frí, 13/10/2017 - 16:09
Tað sum er á skránni til barnadansin, er Sigmundarkvæði, 10 ørindi hvørja ferð.
Latið inn hevur Helga Maria hin Hós, 12/10/2017 - 20:00
Nú byrjar dansiveturin aftur. Barnadansurin er nú komandi sunnukvøld hin 15. okt. kl.19,00 og tey vaksnu koma kl. 20.00. Fyrsta dansikvøldið í vetur var í Frøðishøll í Kvívík 30. sept. og var tað eitt av teim bestu dansikvøldunum, eini 90 fólk vóru komin, og dansurin gekk av tí allarbesta. Aðalfundur var sunnukvøldið 8.okt.
Latið inn hevur Óli A. Reinert ... hin Ley, 30/09/2017 - 11:24
Nú byrjar dansiveturin aftur, og lagt verður fyri í Kvívík, har tað verður dansað leygarkvøldið 30. septembur og út á náttina.
Tað er Norðstreymoyar dansifelag, ið skipar fyri, og kostnaðurin er 100 kr.
Í hesum sambandi koyrir bussur frá rennibreytuni í Havn klokkan 21.30.
Hetta hevur verið eitt afturvendandi tiltak í fleiri ár, og er tað ein hugnaligur máti at byrja dansin aftur eftir summarsteðgin.
Latið inn hevur Jóna Maria hin Hós, 20/07/2017 - 20:28
Latið inn hevur Jóna Maria hin Hós, 08/06/2017 - 15:51
Vit hava fingið bræv frá Klaksvík við áheitan um hjálp til Barnlek 2017:
Hey góðu dansifeløg.
Latið inn hevur Jóna Maria hin Sun, 14/05/2017 - 15:51
Fundur verður í hølunum hjá Effo á Óðinshædd 3 í Havn, leygardagin, 20. mai, kl. 12. Fundurin er lagdur soleiðis, at øll kunnu koma aftur og fram sama dag, óansæð hvar í landinum, tit búgva. Hesin fundur verður ein kunnandi fundur, har vit koma at útgreina allar uppgávur, ið hjálparfólkini koma at taka sær av, meðan Barnlek er. Hetta er m.a. vaktarhald, reingerð, køkshjálp og servering.
Latið inn hevur Jóna Maria hin Frí, 03/02/2017 - 12:30
Latið inn hevur Jóna Maria hin Frí, 27/01/2017 - 16:08
Seinasta sunnukvøld varð ein nýggjur bólkur stovnaður í Tøkum Lætt. Lýst varð frammanundan við dansi fyri byrjarar, har øll við áhuga fyri føroyskum dansi kundu møta.
Tað møttu fleiri upp, og tey vóru fegin um hetta tiltakið. Farið varð upp á gólv, og vit kvóðu nakrar vísur.
Latið inn hevur Jóna Maria hin Mik, 18/01/2017 - 17:56
Aftur í ár fer Kringvarpið at gera sjónvarpsupptøkur av føroyskum dansi í Reinsarínum. Tøkum Lætt hevur verið við báðar tær fyrru ferðirnar, og tað var ikki meiningin, at vit skuldu verða við hesu ferð. Men so mangt kann henda, og tað hendi eisini hesu ferð!
Latið inn hevur Helga Maria hin Ley, 07/01/2017 - 20:37
Nú er Tøkum Lætt vorðið 23 ára gamalt. Vit hava dansað annað hvørt sunnukvøld, síðani tá. Tøkum Lætt hevur hildið allan almennan dans, so sum Annan Jóladag, Annan Páskadag, Ólavsvøkudans og Trettanda kvølds dans, sum var leygarkvøldið í Sjónleikarahúsinum. Vit hitta ofta fólk, sum fegin vilja dansa meira regluliga, so nú er høvi hjá tykkum, at koma í Skansastovu 22.01.17, kl. 20. at dansa.Sjálvi seta tit skránna, um tit vilja, og velja sjálvi hvørji kvæði tit vilja kvøða.So, øll dansiglað, minnist til 22.01.17, kl.
Síður


text:
STUÐLAR
Stuðlar
Fleyr hevur ígjøgnum árini havt nógvar og góðar stuðlar. Í ár hevur felagið hesar stuðlar:
FK
Fleyr takkar fyri fyrimyndarligt samstarv. Uttan tykkara stuðul, vildi ungdómsarbeiðið felagsins ikki latið seg gjørt. Fleyr heitir á limir felagsins um at stuðla teimum, sum stuðla okkum.
Flogbóltsfelagið Fleyr er í einari støðugari tilgongd at finna enn fleiri samstarvspartar.
Nýggjan klædnasáttmála.
Fleyr hevur fyri stuttum gjørt avtalu við donsku fyritøkuna A-sport um nýggjar spælibúnar/ítróttarklæðir og útgerð. A-sport umboðar merkið MIKASA, sum er kendasta altjóða merkið innan flogbólt, og m.a. tað merkið, sum stendur á øllum bóltunum. Av tí at MIKASA er eitt flogbóltsmerki burturav, er øll útgerð at finna á einm stað, og má hetta tí síggjast sum eitt stórt framstig fyri okkum. Avtalan inniber, at innan 3 ár skulu øll ítróttarklæðir hjá Fleyr vera av merkinum MIKASA, tvs at skiftið frá núverandi spæliklæðum verður glíðandi, og dystarblusurnar skifta ikki allar í senn, men alt nýtt, sum verður keypt, er frá 1. Juli í ár at rokna MIKASA.
Av tí at A-sport ikki hevur goymslu í Føroyum, skulu klæðini framyvir keypast ígjøgnum Fleyr. Meira kunning um tey praktisku viðurskiftini hesum viðvíkjandi kemur seinni. Í summar verður høvið at koma inn og royna støddirnar og bíleggja klæðir. Vit fara at lýsa við nær og hvar, tá tað nærkast.


text:
Tað gongur skjótt framá við útbyggingini av oljukelduni Lancaster har suðuri á Atlantsmótinum, vestan fyri Hetland. Talan er um eina nýggja oljuleið, sum liggur miðskeiðis millum Hetland og føroyska markið. Tað er oljufelagið Hurricane Energy, sum einsamalt stendur fyri hesi útbyggingini, ið er í fleiri stigum. Hol er sett á 1. útbyggingarstigið, har miðjað verður móti fyrstu framleiðsluni tíðliga í næsta ár. Tað serstaka við júst hesi oljuleiðini er sjálv undirgrundin, har oljan liggur goymd í sjálvum grundfjallinum og verður framleiðslan nevnd ”Fractured basement”, sum er tann fyrsta av sínum slag á bretska landgrunninum. Umframt høvuðskelduna Lancaster fevnir hesin nýggi oljulandsluturin eisini um fleiri aðrar oljuleiðir, sum helst verða útbygdar í framtíðini við at binda í Lancaster kjarnan.
Lancaster og hinar oljuleiðirnar nærhendis eru mettar at goyma upp til 2 mia. tunnur av olju.
Nú um dagarnar varð havnin í Lerwich karmur um útbyggingina. Ein partur av útgerðini, sum skal brúkast á framleiðslustaðnum, kom til Hetlands við flutningsskipi og verður í løtuni flutt víðari á oljuleiðina. Útgerðin, sum kemur úr Dubai, skal umborð á oljuskipið Aoka Mizu, sum verður umvælt og nútímansgjørt í Dubai. Hetta er sama framleiðsluskipið, FPSO, sum føroyska Atlantic Petroleum brúkti í síni framleiðslu í Norðsjónum nøkur ár herfyri.
Myndugleikarnir í Lerwich eru sera fegnir um, at havnin har er vorðin karmur um nýggjar útbyggingar vestan fyri Hetland, Gjørd er stór djúphavn við atløguplássi fyri at taka ímóti komandi útbyggingum.Lerwich hevur hýst oljuvirksemi seinastu 50 árini og myndugleikarnir síggja hesa seinastu hendingina sum ein nýggja og spennandi tíð innan frálandsvinnuna á Atlantsmótinum við nýggjum oljufeløgum eisini.
Kelda: Eneregy Voice, Shetland Times, Leerwick Port Authority
Myndir: John Coutts
Útgerð til Lancaster útbyggingina kemur her til Lerwick
Lancaster liggur har suðuri á Atlantsmótinum saman við øðrum nýggjum oljukeldum so sum Lincoln og Warwich.


text:
Nú Jóansøkan nærkast, skal Umhvørvisstovan gera vart við, at tað bara er loyvt at brenna reint timbur o.t. á jóansøkubálinum. Eisini fara vit at heita á kommunurnar um at hava eftirlit við, at dálkandi burturkast ikki verður brent.
Tað er vorðið alt meira vanligt at brenna bál á Jóansøku. Nú jóansøkan nærkast, er tí vert at hugsa um, hvat vit eiga at gera fyri at forða fyri, at bálini elva til dálking ella ampar fyri fólk.
Tað er umráðandi at hava í huga, at tað bara er loyvt at brenna óviðgjørt timbur, greinar, papp o.t. á báli. Tað er bannað at brenna burturkast, so sum plast, bildekk o.a., sum kann geva nógvan og eitrandi royk.
Umhvørvisstovan mælir frá, at kommunur o.o. heita á fólk um at koma við ymiskum til bálið. Tí tá er stórur møguleiki fyri, at ymiskt, sum ikki eigur at verða brent, endar á bálinum.
Kommunan skal geva loyvi til at brenna bál, og kommunan hevur eisini eftirlit við bálunum, og hevur skyldu til at ansa eftir, at tað bara er reint timbur o.t., sum verður brent.
Umhvørvisstovan skal við hesum heita á allar kommunur um at hava eftirlit við bálunum og gera teimum, sum søkja um loyvi púra greitt, hvat loyvt er at brenna.
Les vegleiðingina um at brenna bál
Um tú vil hava meira at vita, ert tú vælkomin at seta teg í samband við Heidi Mortensen, telefon 342400 ella us@us.fo« Aftur
Nýggj topografisk føroyakort
16-10-2018
Tvær vikur til filmskappingin endar…
17-09-2018
Saman rudda vit Føroyar – leygardag…
07-09-2018
Orkugoymsla frágreiðingar
28-08-2018
Føroyar vertur fyri fyri norðurlend…
27-08-2018
Nýggj orkukanning mælir til sól og …
23-08-2018
Filmskapping um endurnýtslu...nú næ…
23-08-2018
Pussa silvur
27-07-2018
Loyvi til elframleiðslu úr vindorku…
18-07-2018
Reinsiverkið hjá LSH nýggja umhvørv…
11-07-2018


text:
Fyrr í vikuni varð heimsins dýrasti diamantur seldur á uppboðssølu hjá Sotheby's í Genève. Prísur: 57,5 mió. dollarar. Tað er nakað tað sama sum 381 mió. krónur.
Serfrøðingar eru á einum máli um, at diamanturin, sum er ein sonevndur bláur diamantur og verður róptur Oppenheimer Blue eftir sínum nú fyrrverandi eigara, ivaleyst er ein av virðismiklastu gimsteinum í søguni. Nú er hann eisini heimsins dýrasti gimsteinur, sum nakrantíð er seldur á eini uppboðssølu.
Tað bleiv bjóðað um kapp á uppboðssøluni hjá Sotheby's í Genève mikudagin, tá diamanturin varð seldur. Mett varð, at diamanturin mundi fara fyri onkustaðni millum 38 og 45 mió. dollarar, men serliga tveir bjóðarar – báðir gjøgnum telefon – vóru treiskir og royndu at yvirbjóða hvønn annan seinastu 20 minuttirnar. Enn er ikki greitt, hvør keyparin er.
Diamanturin er nevndur eftir sínum fyrrverandi eigara, Sir Philip Oppenheimer. Hann var í nógv ár leiðari av stovninum í London, sum stendur fyri sølu av diamantum um allan heim, og sum hevur eftirlit við diamantframleiðsluni kring knøttin.
Oppenheimer Blue er 14,6 karat og sermerktur við sínum skapi sum eitt rektangul. Bara 10 prosent av bláu diamantunum, sum verða funnir, eru størri enn 1 karat, so Oppenheimer Blue er nakað heilt fyri seg – og nú eisini, tá tað ræður um prís.


text:
Orð: Eliza E. Hewitt
Lag: William James Kirkpatrick
Týtt: Victor Danielsen
Upprunaheiti: Him that cometh
1. Hoyrið, hvussu Jesus øllum býður,
talar milt til hjørtu, troytt og móð,
kallar á ta friðarleysu mannfjøld,
søtari enn einglaljóð!
Niðurlag: Tann, ið koma vil til mín,
tann, ið koma vil til mín,
tann, ið koma vil til mín,
skal eg aldri koyra út!
2. Arma sál, sum tungar byrðar níva,
gleð teg, her er frelsa stór og frí!
Hjá tær stendur hann, sum væl kann bera
bæði teg og alt títt stríð.
3. Her er lívsins vatn at fá, tú tysti,
maktarleysi, her er vín og breyð!
Ei tín góðska rørdi Harrans hjarta,
nei, tín stóra, djúpa neyð!
4. Tann, sum kemur, fallin, blindur, sligin,
setur seg við Harrans ríka borð,
trýr á Jesu dýra blóð og deyða,
hann skal sanna hesi orð.


text:
Stabbamynd greinar
1. oktober 2018
Sekstan teirra hava fingið tíðaravmarkað starv, ein hevur fingið fast starv í miðnámsskúla, og 4 hava fingið vikartímar; hjá onkrum teirra, ið hevur fingið vikartímar, er tað so mikið nógvir tímar, at tað svarar til meiri enn hálvt starv, og onkur teirra, sum virkar sum vikarur, er eisini settur í tíðaravmarkað starv í styttri tíðarskeið í sama skúla. Bara í tveimum førum hava lærarar, sum hava søkt starv, hvørki fingið starv ella vikartímar.
Nógvir av lærarunum hava fingið starv í nærumhvørvinum, men fleiri teirra hava søkt nógv størv, onkur 13 størv og onkur øll størvini, sum vóru leys; tey flestu hava eisini søkt víða, langt burtur frá bústaðnum, og í onkrum føri hava tey fingið starv 50 km heimanífrá, men eru síðan flutt til staðið, har tey hava fingið starv. Summi hava tó verið sera heppin, søkt eitt starv og fingið tað, og onkur einstakur fekk tvey størv í boði.
Fimm lærarar, sum fingu prógv í juni, hava av ymsum orsøkum ikki søkt starv; fleiri ætla at søkja komandi skúlaár.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Endurlýsing: Skrivstovunæmingur til Vágs Kommunu
Á kommunuskrivstovuni er eitt læruplássi í skrivstovuyrkinum – fyrisiting – leyst at søkja til setan skjótast tilber.
Umsøkjarar mugu hava staðið FHS-, HH-, Students- ella HF-prógv.
Lærutíðin verður fastløgd alt eftir, hvat prógv næmingurin hevur frammanundan.
Løn verður veitt eftir sáttmála millum Kommunala arbeiðsgevarafelag Føroya og Starvsmannafelagið.
Umsókn saman við prógvum og møguligum viðmælum verður at senda til Vágs kommunu innan 3. august 2018 kl. 12.00. Viðmerkt skrivstovunæmingur.
Vágs Kommuna
Vágsvegur 30
FO-900 Vágur


text:
Løgtingsins Umboðsmaður
28-09-2018 | Ongin heimild at krevja talgilt samskifti
Í farnu viku kunnaði Tórshavnar kommuna um, at í staðin fyri at skriva seg upp á ein bíðilista til dagstovnapláss, skulu foreldur eftir 1. oktober 201 ...
04-06-2018 | Álit viðv. klagu um drúgva málsviðgerðartíð hjá Arbeiðs- og brunaeftirlitinum av áheitan um innlit
Umboðsmaðurin hevur viðgjørt eina klagu um handfaringina hjá Arbeiðs- og brunaeftirlitinum av eini áheitan um innlit. Hóast klagarin fleiri ferðir min ...
16-05-2018 | Kanning av endurskoðanarfreistum í barnaverndarmálum
Umboðsmaðurin hevur kannað, um barnaverndartænasturnar hildu freistirnar í barnaverndarmálum, sum skuldu endurskoðast av Høvuðsbarnaverndarnevndini í ...
23-04-2018 | Álit viðv. klagu um vantandi innlit í eitt fylgiskjal til eina klagu, sum var send Mentamálaráðnum
Umboðsmaðurin hevur viðgjørt eina klagu um, at Mentamálaráðið sýtti einum klagara innlit í eina frágreiðing, sum 3 journalistar høvdu sent ráðnum, tá ...
20-04-2018 | Skriv viðvíkjandi klagu um Almannaverkið
Umboðsmaðurin hevur viðgjørt ein klagu um seina, óproffesionella og manglandi málsviðgerð hjá Almannaverkinum. Umboðsmaðurin helt, at Almannaverkið át ...
10-04-2018 | Umboðsmaðurin heldur fast við niðurstøðu sína viðv. Búnaðargrunninum
Í áliti, dagfest 2. november 2017, heitti umboðsmaðurin á Búnaðargrunnin um at viðgera innlitsáheitanirnar hjá einum klagara av nýggjum og taka støði ...
15-03-2018 | Álit viðv. innliti í innanhýsis skjøl, sum eru latin kanningarstjóra
Umboðsmaðurin hevur viðgjørt eina klagu um, at innlit ikki varð latið í innanhýsis skjøl hjá Fiskimálaráðnum, sum vóru latin einum kanningarstjóra.
...
13-03-2018 | Skriv viðvíkjandi eini klagu um kæruviðgerðina hjá Heilsu- og innlendismálaráðnum
Umboðsmaðurin hevur viðgjørt eina klagu um kæruviðgerðina hjá Heilsu- og innlendismálaráðnum í samband við eitt mál um, at Umhvørvisstovan hevði givið ...
08-02-2018 | Álit viðvíkjandi klagu um drúgva málsviðgerðartíð hjá Umhvørvisstovuni
Umboðsmaðurin hevur viðgjørt eina klagu um drúgva málsviðgerðartíð hjá Umhvørvisstovuni av eini umsókn um marknaumskipan. Av tí at gongdin í málinum i ...
18-12-2017 | Skriv til Fíggjarmálaráðið um viðgerðina av eini kæru um avgerðina hjá Taks at nokta innlit og kontradiktión
Umboðsmaðurin hevur viðgjørt eina klagu um, at Fíggjarmálaráðið staðfesti eina avgerð hjá Taks um at nokta klagaranum innlit og høvi til at gera viðme ...


text:
Summarið er tíðin, har føroyskar havnir eisini fáa fleiri spennandi vitjanir, soleiðis eisini við Vágs Havn. Í dag vitjar seglskipið Tecla á Vági.
Tecla er eitt gamal sildaskip, sum varð bygt í Vlaardingen í 1915. Tecla er 28 m. long og Tecla tekur 16 fólk við á ferðunum í Norðuratlantshavi. Leiðini hjá Teclu gongur hesa ársins tíð úr Skotlandi, til Hebridurnar ella Hetlands, og síðani til Føroyar, Íslands og Grønlands.
Nú Tecla er á Vági gongur leiðin úr Ullapool í Skotlandi umvegis Føroyar til Reykjavík.


text:
Kringvarp 15:00Uttandura guðstænasta í Fuglafirði 16:10Norska KORK orkestrið spælir
Konsert við KORK, tveir næmingar frá Norska Tónleikaháskúlanum og Dvoraks romantiski cellofavorittur. Nils Erik Måseidvåg stjórnar - Kyung Jun Lee, cello.
18:00Út í náttúruna: Eldorado í Lofoten
Fiskiskapur var fremsta inntøkukelda í Noregi í fleiri hundrað ár. Í dag er hann framvegis av stórum týdningi fyri landið. Og tað eru ikki einans teir, sum hava tað sum yrki, sum leita til Lofoten at veiða av teimum øðiligu fiskamongdunum, sum koma inn úr Barentshavinum hvønn vetur.
18:50Andakt við Emil Olsen 19:00Victoria
Hon er dóttir ein ríkan góðseigara, hann er sonur ein fátækan mylnara. Victoria (Iben Akerlie) og Johannes (Jakob Oftebro) hava elskað hvønn annan, síðan tey vóru børn, men hóast teirra inniliga kærleika, noyðir pápi Victoriu hana at giftast við soni tann ríka kamarharran, Otto (Bill Skarsgård), heldur enn Johannes. Lívið er tó ikki lætt, tá tú ikki mást elska tín stóra kærleika.´Victoria´ byggir á skaldsøgu hjá Knut Hamsun av sama navni.Leikarar: Victoria: Iben Akerlie, Johannes: Jakob Oftebro og Otto: Bill Skarsgård.Við eru eisini: Mamma Victoriu: Petronella Barker. Pápi Victoriu: Frid
21:00Hamferð - útgávukonsert 21:45Níggju ((Nine))
Kendi filmsleikstjórin Guido Contini verður raktur av skriviblokering, og fyri at endurfinna neistan roynir hann at fáa greiðu á lívinum og listini. Guido er ein ordans konufólkarevur, og gjøgnum sangleikin verður hann borin aftur í tíðina til allar kvinnurnar hann hevur elskað og er farin frá.Guido: Daniel Day-Lewis, Luisa: Marion Cotillard, Carla: Penelope Cruz, Lilli: Judi Dench, Claudia: Nicole Kidman, Mamma: Sophia Loren.Leikstjórn: Rob Marshall.
22:05Heathrow, floghavnin, sum aldri svevur
Heathrow er mest kenda floghavn í Onglandi. Við 70 milliónum ferðafólki, sum árliga koma ígjøgnum terminalarnar, hevur hon eisini flest ferðandi. Hvønn dag 24 tímar um samdøgrið er opið. 76.000 starvsfólk syrgja fyri, at alt í floghavnini gongur sum tað skal, so steðgurin hjá ferðafólki er so góður sum til ber. Upprunah.: Heathrow: Britain´s Busiest Airport - (3. sesong)Framl.ár: 2017


text:
Áki Bertholdsen 10.10.2018 (10:20)
Hava pengar men onga ætlan
Enn er sjøtul ikki settur á at granska umfatandi skjølini hjá Beta, sum hevði átta partrolarar í ein mansaldur. Í hesum sambandi hava tey í Beta ført nágreinilig hagtøl øll árini um troøki, tóv, veiði, og alt møguligt annað.
Kári P. Højgaard, løgtingsmaður fyri Sjálvstýri hetta er ein granskingarmøguleiki, føroyskir granskarar neyvan hava havt áður í sambandi við fiskiskap. Tað eru tað eisini onnur ið løgtinginum, sum halda og tískil varð ein millión sett av á fíggjarlógini fyri í ár at granska tilfarið fyri.
Og nú vil løgtingsmaðurin hava Rigmor Dam, landsstýriskvinnu í mentamálum, at greiða frá, hvussu gongur við hesi granskingini.
Men landsstýriskvinnan sigur, at enn er sjøtul ikki settur á granskingina, og ein orsøk er, at ongin ætlan er løgd fyri granskingina
Tá ið peningur verður játtaður á fíggjarlógini, er vanligt er, tað eisini er gjørd ein greið ætlan fyri, hvat játtanin skal brúkast til.
Tað ger tað ikki í hesum føri, tí tað einasta, sum stendur, er, at, endamálið er at stuðla gransking í tilfarinum. Landsstýriskvinnan heldur, at tí er tað skjótt at hugsa, at hendan granskingin kundi skipast Fróðskaparsetrinum, Tjóðskjalasavninum ella undir Granskingarráðnum, sum longu eru á fíggjarætlanini.
– Sum liður í fyrireikingunum hevur Mentamálaráðið sett seg í samband bæði við omanfyri nevndu stovnar og við tey, ið varða av Fiskivinnusavninum Beta, sigur Rigmor Dam.
Sosatt hava tey roynt t fáa greiði á, hvussu játtanin verður brúkt mest skynsamt, og hvussu henda gransking best verður fyriskipað.
– Tað er tó greitt, at tá ið so lítið upplýsandi tilfar fylgir við játtanini, má vitanin útvegast á annan hátt, og hetta kann taka tíð.
Mentamálaráðið er ikki komið heilt á mál við hesum arbeiði, men tey vænta, at tað verður í næstum, at granskarar kunnu søkja um at fara undir at granska tilfarið hjá Beta.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Leygardagin 28. august svumu 16 svimjarar úr Sundfélag Akraness og venjari teirra Mads Claussen teir 22 kilometrarnar frá Reykjavík til Akranes, í tí tey kalla Faxaflóasund 2010. Talan var um stafett, har tey svumu 1 til 3 ferðir 10-20 minuttir í part, og so at enda teir síðstu metrarnar bara í vanligum svimjiklæðum inn á land.
[Pictures courtesy of Mads Claussen]
Vit kenna fleiri av hesum svimjarum frá landsdystinum í fjør og Small States stevnuni í ár. Á fyrstu myndini her svimur til dømis Birgir Viktor Hannesson, sum svam 200 metra bringusvimjing á landsdystinum millum Føroyar og Ísland í november í fjør, umframt Lea Hrund Guðjónsdóttir í bátinum sum svam 400 frí. Og her til høgru sæst Ágúst Júliússon, sum vann silvur á Small States 2010.
Eitt hugskot til okkum kanska eisini, at svimja sovorðið ‘boðsund’ á havinum 🙂


text:
Café Gløgg fer undir seinastu sýningarnar
Umleið 800 fólk eru higartil farin flennandi og eina stuttliga løtu ríkari av Tjóðpallinum. Café Gløgg fer nú undir seinastu sýningarnar, so nú ræður um at skunda tær, um tú eisini vilt uppliva skemt og skrøgg á hægsta stigi.
Undirtøkan hevur verið sera góð og fólk hava hugna og stuttleika sær óført á Café Gløgg. Tey allarflestu hava gjørt Café Gløgg til ein stuttligan part av einum hugnaligum kvøldi í býnum.
Seinastu sýningarnar
Hósdagin 10/12 kl. 19
Fríggjadagin 11/12 kl. 19
Leygardagin 12/12 kl. 18
Nógv atgongumerki eru longu seld til seinastu sýningarnar, so skunda tær og keyp atgongumerki her:


text:
Í kvøld upplivdi eg so fyri fyrstu ferð tað sum serbiski fotografur okkara hevði ávarað um, viðvíkjandi at tvassa runt í reyðu stjørnu klæðum í Beograd. Komu gangandi niðan gjøgnum Strahinjića Bana, framvið nakrar serbar sum sótu á eini úticafé og fylgdu við fótbóltsúrslitum á stórskíggja, tá ið nakrir av teimum knappliga fóru at syngja Partizan slagsangir eftir okkum.
Eitt sindur óunniligt eina løtu, við tað at vit jú høvdu fingið fortalt at slíkir kunnu finna uppá at buka reyðu stjørnu tilhangarar. Eg gekk jú í hesum reyðu stjørnu shortsunum sum eru mítt einasta alternativ til buksurnar sum eg ferðast í niður til Beograd, og sangurin var týðiligvís rættaður ímóti mær. Og Jón Brian gjørdi tað ikki betri við at rýma inn á caféina, við umbering um at skula ‘á wc’, so at eg stóð einsamallur eftir saman við partisanunum.
Men well, har hendi so einki. Kanska tí at hatta tekstvarpið við fótbóltsúrslitum úr millum annað Esbjerg var ov áhugavert. Ella tí at tað var ov heitt til at fara renna eftir Crvena Zvezda wuzzum. Ella kanska (og hetta velji eg at halda) tí at teir eisini løgdu til merkis føroysku svimjilandsliðstroyggjuna sum eg gekk í afturat shortsunum, og høvdu hoyrt um Pál í serbiskum sjónvarpi.
Eg voyt ikki… eg yvirlivdi so at ganga beint gjøgnum fíggindaterritorium í Beograd, og havi nú pakkað mær reyðu stjørnu shortsini niður í ryggsekkin. Bara í kvøld og í morgin árini eftir, so tað man fara at ganga.


text:
Frá Grímu til Tjóðpall - føroyska yrkisleiklistasøgan
Tað var í 1977, at Føroya fyrsti yrkissjónleikarbólkur varð stovnaður. Eyðun Johannessen, fyrsti føroyingur í søguni við útbúgving sum sjónleikari, saman við 4 amatørleikarum úr Havnar Sjónleikarafelag stovnaði bólkin.
Leikararnir vóru: Rosa á Rógvu, Birita Mohr, Egi Dam og Kári Øster. Bólkurin fekk navnið Gríma.
Eyðun Johannessen var um hetta mundið settur sum sjónleikararáðgevi av Føroya Landsstýri, - og hansara løn var fíggjarliga grundarlagið undir virkseminum hjá teimum 5 í bólkinum.
Í fyrstuni var hildið til í Sjónleikarhúsinum - men stórur dentur var eisini lagdur á at ferðast kring landið við leikum. Onnur endamál vóru longu frá byrjan, at spæla barnaleikir og at seta nýskrivað føroysk handrit á pall.
Limir í Grímu hava gjøgnum árini sjálvir skrivað leikir, sum byggja á føroyskan skaldskap og føroyska søgu. Fyrsta leikverkið, Kvæðið um Kópakonuna, kom til "á gólvinum", og hesin framferðarháttur er ofta nýttur síðani. Nevnast kunnu Tornið á Heimsins enda, Lagnuklingra og Royndin - variatiónir yvir Nólsoyar Páll.
Umstøðurnar at virka undir hava sjálvdan verið góðar - pengarnir smáir, og innivist hevur dúvað uppá vælvild frá Sjónleikarhúsinum, Norðurlandahúsinum og øðrum. Manningin hevur eisini skift gjøgnum árini, men Gríma hevur altíð onkursvegna hóra undan.
Løgtingið hevur øll árini latið stuðul til leikbólkin Grímu, og í 1989 varð allur stuðul til sjónleik yvirhøvur samskipaður undir Leikpalli Føroya, ein sjálvsognarstovnur sum hevði til endamáls at lata stuðul til bæði áhuga- og yrkissjónleik. Leikpallur Føroya virkaði fram til 2005, tá Tjóðpallurin varð stovnaður, og leiklistaráðið tekur sær nú av hesum uppgávum.
Í 1993 fekk Gríma innivist á Gamla Meiarínum í Tórsgøtu 9. Fyrst var bert pláss til skrivstovu og eitt lítið venjingarhøli, men í 1998 stóð framførsluhølið klárt. Og sama ár helt Gríma tjúgu ára føðingardag sín við stórfingnari framførslu av Dreymi Jóansøkunátt eftir William Shakespeare.
Eyðun Johannessen og Jenny C. Petersen vórðu sett í starv sum leikhúsleiðarar í 2000, við tí endamálið at fáa Føroyskan Tjóðpall settan á stovn. Hetta gjørdist veruleiki í 2005, og Tjóðpallurin hevur síðani húsast á Meiarínum.


text:
- Tíðindi, mentan og ítróttur
Besta úrslit nakrantíð
Vípan úr Støkk var í dag í HM-finaluni í estetiskum fimleiki í Budapest í Ungarn.
Fimm føroysk lið luttóku í innleiðandi umførunum, sum vóru í gjár. Tað var tó bara Vípan, sum kom víðari til finaluna, sum var fyrrapartin í dag.
Fyri framførsluna í dag fekk Vípan 15,55 stig. Hetta er samstundis besta úrslit, sum eitt føroyskt kvinnuunglingalið hevur fingið í HM-kapping higartil, skrivar Fimleikafelagið Støkk.
Við flotta avrikinum endaði Vípan nummar 10 út av 14 luttakandi liðum.
Sí eisini


text:
Mín sannføring er, at tað er ein kempi trupulleiki, at vit ikki hava fría fosturtøku í Føroyum. Eg haldi sjálv, at frí fosturtøka er ein mannarættur (hóast Amnesty ikki heldur tað). Eg eigi mín kropp. Eg geri sjálv av, um eg vil verða organdonor og kanska lata annað nýra til ein ið hevur tørv á tí, og eg geri sjálv av, hvat skal vaksa innaní kroppinum hjá mær, sama um onkur annar heldur at tað í báðum førum eru mannalív upp á spæl. Eingin annar hevur rætt at taka slíkar avgerðir fyri eitt annað menniskja.
8. Juni verður stovnandi aðalfundur hjá felagnum “Frítt Val”, sum arbeiðir fyri fríari fosturtøku í Føroyum. Tað haldi eg er fantastiskt.
Eg havi ofta skeldast við fólk, ið eru ímóti fríari fosturtøku. Eg sigi skeldast, tí hesi kjakini hava verið alt annað enn civiliserað. Enntá við fólk eg eri góð við.
Er mann fyri ella í móti fríari fosturtøku, hevur mann í hvussu er eitt í felag. Mann er øgiliga sannførd/ur. Tá mann kjakast um eitt evni, sum mann følir sterkt fyri, gloymir mann ofta at lurta. At lurta er so ótrúliga týdningarmikið. Ikki bara lurta fyri at svara skjótt aftur, men veruliga lurta eftir, hvat hin persónurin sigur. Vit eiga at kjakast, vit eiga at siga okkara hugsan, men vit eiga kortini ikki at rópa í holið á hvørjum øðrum.
Fyri nøkrum mánaðum síðani var eg til eitt tiltak í Sirkus, sum handlaði um fría fosturtøku. Tá tiltakið endaði, tók ein eldri dama orðið. Hendan eldri daman var grúiliga ímóti fosturtøku. Av hesi orsøk var hon farin oman í Sirkus og hevði sitið í tveir heilar tímar millum eina rúgvu av hipstarum- og lurtað! Tí lurtaði eg eisini eftir tí, hon segði.
Tað hon segði broytti ikki mína hugsan um fría fosturtøku, men tað broytti mína hugsan um tey, eg eri ósamd við.
Hendan daman, sum eg helt meg vera púra ósamda við, greiddi frá, hvussu vit eiga at stuðla kvinnum áðrenn og aftaná fosturtøku. Hon meinti tað, hon segði av øllum sínum hjarta, og tað var ringt ikki at blíva rørd, har í hipstara mongdini. Sannføringin í røddini hjá henni var ikki til at taka feil av, og tað var tíðiligt at hon vildi okkum øllum og heiminum væl.
Kortini fekk eg ikki tikið undir við tí hon segði. Hon var sannførd um at fosturtøka var morð. Um fosturtøka er morð, hvør revsing er hóskandi til teirra ið fremja fosturtøku?
Kjakið er ikki svart og hvítt, sum tað verður gjørt til. Frí fosturtøka er als ikki einasta broyting, sum er neyðug fyri at føroyskar kvinnur fáa javnrættindi, men føroyskar kvinnur fáa ikki javnrættindi so leingi vit ikki hava fría fosturtøku. At gera kjakið so svart hvítt sum at vera "fyri lívi" og "ímóti lívi", ger tað eyka trupult hjá teimum sum koma í støðuna. Tær verða stemplaðar sum mordarar av sínum egnu børnum - nakað sum vit øll intuitivt vita at tær ikki eru.
Fosturtøka er slett ikki nakað ið eigur at bagatelliserast, tað er ein trupul avgerð. Nógv kann eisini gerast fyri at betra um upplýsing og nýtslu av fyribyrging í Føroyum, og fyri at betra um livi og arbeiðskor hjá mammum í Føroyum.
Vit fara sjálvandi ongantíð at stuðla hvørjum øðrum í avgerðum sum vit eru hart ímóti, men vit kunnu virða rættin hjá hvørjum øðrum at ráða í egnum lívi.
Vónandi fara vit at klára at kjakast um hetta málið, heldur enn bara at skeldast um tað. Mest av øllum haldi eg, vit øll burdu lært okkum betur at lurta eftir hvørjum øðrum.


text:
Janus heldur fram í 07 Vestur
ítróttur07-11-2017 - 22:00 - Jóanis Albert Nielsen
Í kvøld hava Janus Svabo Samuelsen og 07 Vestur skrivað nýggjan sáttmála, ið knýtir leikararn at felagnum komandi kappingarár. Hóast bert 19-ára gamal, var Janus ímillum týðningarmiklastu leikarar okkara í ár, skrivar 07Vestur.fo.
Ungi miðvingurin vendi aftur til Føroyar og 07 Vestur í fjør summar, eftir eina góða og læruríka tíð í ungdómsdeildini hjá Brøndby, har hann eisini gjørdist danmarksmeistari. Janus vísti beinanveg síni framúr evnir og skoraði 10 mál teir 18 dystirnar hann fekk við av uppflytingarári okkara, 2016.
Í ár hevur hann spælt 22 dystir á besta liði okkara, sum er ímillum teir, við allar flest dystum hetta farna árið.
Komandi ár sleppa vit so aftur at njóta frálíka spælið hjá Janus. Hjartaliga tillukku!


text:
Skúlafótbóltur og BankNordik hava í dag undirskrivað avtalu, har BankNordik-samtakið verður høvuðsstuðul hjá nýggju spennandi fótbóltskappingini, Skúlafótbóltur, sum verður á fyrsta sinni í Føroyum í heyst.
Skúlafótbóltur er ein afturvendandi fótbóltskapping, sum verður skipað í Vági hvørt ár í heyst-, vetrar- og várhálvuni. Kappingin verður skipað í framúr góðu umstøðunum til fótbólt í Marghøllini og á Eiðinum í Vági – og allir fólkaskúlar og miðnámsskúlar í landinum eru hjartaliga vælkomnir til Skúlafótbólt í Vági.
“Skúlafótbóltur er eitt dygdargott og spennandi tilboð til føroyskar skúlanæmingar, har dentur verður lagdur á at bøta um heilsuna, eggja til rørslu og menna sosialu førleikarnar hjá teimum ungu. Og júst hesa samanrenning halda vit í BankNordik-samtakinum vera sera gagnliga”, sigur Árni Ellefsen, forstjóri í BankNordik, sum fegnast um nýggja samstarvið.
Kjarnuvirðini hjá Skúlafótbólti eru at leggja dent á heilsuna og rørsluna hjá tí einstaka og samstundis tryggja, at øll eru við. Og hetta eru virði, sum BankNordik tekur undir við og ynskir at taka ein virknan lut í at stuðla til frama fyri føroysk børn og ung og føroyska samfelagið sum heild.